KIRJALLINEN KYSYMYS E-2810/99 esittäjä(t): Cristiana Muscardini (UEN) komissiolle. Pöytäkirja eläinten suojelun ja hyvinvoinnin parantamisesta.



Virallinen lehti nro 280 E , 03/10/2000 s. 0136 - 0137



KIRJALLINEN KYSYMYS E-2810/99 esittäjä(t): Cristiana Muscardini (UEN) komissiolle (18. tammikuuta 2000) Aihe: Pöytäkirja eläinten suojelun ja hyvinvoinnin parantamisesta Otsikossa mainittu ja oikeudellisesti sitova pöytäkirja tuli voimaan toukokuussa 1999. Kyseisessä pöytäkirjassa eläimet tunnustetaan tunteviksi olennoiksi ja yhteisöltä edellytetään, että se ottaa eräillä aloilla eläinten hyvinvointiin liittyvät vaatimukset täysimääräisesti huomioon. 1. Mihin toimiin komissio on ryhtynyt pöytäkirjan määräysten täytäntöönpanemiseksi? 2. Aikooko komissio antaa ehdotukset, jotka sen oli sikojen intensiivisistä tuotantojärjestelmistä annetun neuvoston direktiivin 91/630(1) mukaisesti määrä antaa 1. lokakuuta 1997 mennessä? 3. Aikooko komissio ehdottaa, että kantavien emakoiden porsituskarsinat poistetaan asteittain, ottaen huomioon eläinlääkintäalan tiedekomitean suositukset, joiden mukaan sellaisia karsinoita, jotka estävät kantavaa emakkoa liikkumasta vapaasti, ei tulisi sallia? 4. Aikooko komissio ehdottaa huomattavaa politiikan muutosta ja korvata elävien kasvatuseläinten pitkänmatkankuljetukset liha- ja ruhokaupalla? Tässä yhteydessä on syytä todeta, että pöytäkirjassa eläimet tunnustetaan tunteviksi olennoiksi eikä kauppatavaraksi. Tämän vuoksi on selvää, että elävien eläinten ei pitäisi enää kuulua tavaroiden vapaata liikkuvuutta koskevien yhteisön säännösten soveltamisalan piiriin. (1) EYVL L 340, 11.12.1991, s. 33. David Byrnen komission puolesta antama vastaus (23. helmikuuta 2000) Mainitussa pöytäkirjassa tunnustetaan eläimet tunteviksi olennoiksi, ja komissio on pöytäkirjan hyväksymisen jälkeen pyrkinyt yhä enenevässä määrin ottamaan eläinten suojelun huomioon eri toimintalinjojensa määrittelyssä. Komissio aikoo vuoden 2000 aikana tehdä merkittäviä ehdotuksia eläinten hyvinvoinnin alalla niin sikojen tuotannon kuin eläinten kuljetusten osalta. Komissio tekee erityisesti ehdotuksen tuotantosikojen suojelusta tarkoituksenaan muuttaa sikojen suojelun vähimmäisvaatimuksista 19. marraskuuta 1991 annettua neuvoston direktiiviä 91/630/ETY. Komission ehdotukseen saattavat sisältyä erityisesti vaatimukset, joilla pyritään tekemään pakolliseksi emakkojen pitäminen ryhmissä ja luomaan erilliset alueet, joissa ne voivat käyttäytyä luonnollisesti. Komissio saattaa ehdottaa, että näitä uusia toimenpiteitä olisi sovellettava mahdollisimman pian tulevaisuudessa perustettavilla tuotantotiloilla. Asiantuntijat keskustelevat säännösten soveltamisen määräajoista nykyisillä tuotantotiloilla. Heidän on otettava huomioon erityisesti sosioekonomiset seuraukset. Eläinten suojelua kuljetuksen aikana koskeva yhteisön lainsäädäntö perustuu tuloksiin, jotka on saatu tieteellisestä tutkimuksesta ja käytännön kokemuksesta. Molemmat ovat osoittaneet, että eläinten kuljettaminen on mahdollista järjestää, jos otetaan huomioon tietyt eläinten suojeluun liittyvät vaatimukset. Eläinten suojelemisesta kuljetuksen aikana annetun direktiivin 91/628/ETY muuttamisesta 29. kesäkuuta 1995 annetun neuvoston direktiivin 95/29/EY(1) vaatimuksia on kuitenkin arvioitava uudelleen tuoreimpien tietojen perusteella. Vastikään on perustettu pysyvän eläinlääkintäkomitean työryhmä tarkastelemaan tiettyjä kyseisen direktiivin soveltamiseen liittyviä vaikeuksia. Komissio saattaa laatia vuoden 2000 aikana ehdotuksen nykyisen yhteisön lainsäädännön muuttamisesta kyseisen työryhmän päätelmien perusteella. Lisäksi komissio laatii eläinten hyvinvointia käsittelevän tiedekomitean lausunnon perusteella ehdotuksen, jolla luodaan eläintenkuljetusajoneuvojen mekaanista tuuletusta koskevat säännöt. Tämä ehdotus on määrä antaa vuoden 2000 ensimmäisen puoliskon aikana. (1) EYVL L 148, 30.6.1995.